এ দেশে আসলে বুদ্ধিবৃত্তিক যে লাঠিয়াল বাহিনী গড়ে উঠেছে এরা হলেন তারই মহিলা ব্রিগেড। এদের বিপরীতে একটা শক্ত প্রতিপক্ষ না থাকায় দেশে রাজনৈতিক ও সাংস্কৃতিক ক্ষেত্রে এক ধরনের ভারসাম্যহীনতা দেখা দিয়েছে। নতুন প্রজন্মের মধ্যে যারা এই ধরনের কূপমণ্ডুকতার বিরুদ্ধে শক্ত হাতে দাঁড়াতে সক্ষম তাদের মধ্যে ব্যারিস্টার রুমিন ফারহানাসহ আরো দুয়েকজন সুধীজনের দৃষ্টি কেড়েছিলেন। টকশোতে তাদের যৌক্তিক উপস্থাপনার সামনে প্রতিপক্ষের বক্তা, প্রতিপক্ষকে ঠেস দেয়া সাংবাদিক এবং প্রতিপক্ষ দলের প্রতি বিশেষভাবে দুর্বল অ্যাংকর, এই ত্রয়ীকে একাই কুপোকাত করে ফেলতেন। তার জন্য দলের নেতাকর্মীদের পক্ষ থেকে স্বীকৃতিও জুটে গেছে। অল্প বয়সেই অনেককে ডিঙিয়ে বিএনপির জাতীয় নির্বাহী কমিটিতেও স্থান করে নিয়েছেন ফারহানা। বিএনপির সেলিব্রিটি নেতাদের একজন হয়ে গেছেন। সম্প্রতি ইউটিউবে একটি ভিডিও দেখে হোঁচট খেয়েছি। বিএনপির পুরনো প্রজন্মকে যে কিসিমে চেতনার থেরাপি দেয়া হতো, এখানেও সেই থেরাপি কাজ করছে বলে মনে হচ্ছে।